Iran A Mako 05-03-2015
Sunday, 08 March 2015 07:34
Daga cikin batutuwan da suka dau hankula cikin makon har da jawaban da Jagoran juyin juya halin Musulunci yayi a ganawar da yayi da bangarori daban-daban na al’ummar Iran. Har ila yau kuma wani batun shi ne ci gaba da tattaunawar da Iran take yi da manyan kasashen duniya kan shirin nukiliyanta. Sai kuma ziyarar aiki da shugaban kasar Iran ya kai garin Qum inda ya zargi Amurka da gazawa a tattaunawar nukiliyan da Iran. A bangaren diplomasiyyar ma dai a cikin makon ne ministan harkokin wajen Iran ya kai ziyara kasar Iraki don tattaunawa da manyan jami’an kasar kan batutuwan da suka shafi kasashen biyu da ma yankin baki daya. A bangaren tsaron kasa kuwa, babban lamarin da ya fi daukan hankula shi ne atisayen Rasulul A’azam da dakarun kare juyin juya halin Musulunci suka yi na kwanaki uku a mashigar Hormus da Tekun Fasha.
Masu saurare harkanmu da sake saduwa.
Kamar yadda kuka ji a farkon shirin cewa A wata ganawa da ya yi da ‘yan kwamitin gudanar da bikin ranar injiniyoyi ta kasar Iran, Jagoran juyin juya halin Musulunci Ayatullah Sayyid Ali Khamenei yayi ishara da muhimmanci da kuma irin rawar da injiniyoyi matasa na Iran suka taka a lokuta daban-daban ciki kuwa har da lokacin gwagwarmayar juyin juya halin Musulunci da kuma lokacin kallafaffen yaki, inda ya ce: A lokacin kallafaffen yaki, injiniyoyinmu sun kasance wasu sojoji da suka sadaukar da rayukansu da kuma gabatar da dukkanin kwarewar da suke da ita, sannan kuma a kowace rana irin wannan kwarewar da suke da ita din sai kara fitowa take yi.
Jagoran juyin juya halin Musulunci ya bayyana kokari da nasarori na ilimi da injiniyoyin na Iran suka samu bayan kallafaffen yaki da kuma irin mukamai da matsayin da suka rike a bangaren gudanar da kasar Iran a matsayin wani lamari mai muhimmancin gaske, inda ya kiraye su da cewa: Wajibi ne ku yi kokari a fagage daban-daban na kasa wajen tabbatar da batun nan na cewa "Lalle za mu iya" da kuma bayyanar da shi a aikace ga mutane. Haka nan kuma ku yi kokari wajen gano gibi da kuma bukatun da ake da su a kasa, don ku cike wadannan gibin da ake da su.
Har ila yau kuma a safiyar ranar Alhamis din da ta gabata ma an watsa jawabin da Jagoran juyin juya halin Musulunci Ayatullah Sayyid Ali Khamenei yayi a ganawarsa da membobin kwamitocin ‘Kwamitin shahida bangaren tarbiyya' da ‘Kwamitin shahidan jami'oi' da kuma ‘Kwamitin shahidan masu gudanar da ayyuka na fasaha' mahalarta taron shahidan da aka gudanar a dakin taro na Milad Tower da ke birnin Tehran, babban birnin Jamhuriyar Musulunci ta Iran.
A yayin wannan ganawar, Ayatullah Khamenei ya bayyana kasantuwar masana a lokacin kallafaffen yaki a matsayin wani lamari da ke nuni da ruhin ‘sadaukarwa a tafarkin Allah da kuma shahada' a tsakanin bangarori daban-daban na al'ummar Iran; haka nan kuma yayin da yake ishara da wajibcin jinjinawa shahidai da kuma hana duk wani abin da zai sanya a mance da su ko kuma rage kaifin ambatonsu, Jagoran cewa yayi: A hakikanin gaskiya tarurrukan jinjinawa shahidai wani ci gaba ne da tafiya a tafarkin jihadi da shahada. A saboda haka wajibi ne a ci gaba da karfafa ambaton shahidai da abubuwan da suka faru a cikin rayuwarsu.
Daga karshe dai Jagoran ya ce: Duk wata al'umma da aka karfafa al'adar sadaukarwa da shahada a cikinta, to kuwa wannan al'ummar za ta ci gaba, sannan kuma babu wani lokaci da za ta fuskanci matsalar koma baya.
Kamar yadda kuka ji a farkon shirin a makon da ya wuce ne shugaban kasar Iran Dakta Hasan Ruhani da ‘yan tawagar majalisar ministocinsa suka kai ziyara lardin Qum don ganin irin ayyukan da ake yi a lardin da kuma ganawa da al’ummar lardin.
A wata ganawa da yayi da manema labarai, shugaba Ruhani yayin karin haske kan shirin nukiliyan zaman lafiya na kasar da kuma tattaunawar da ake yi da Amurka, inda ya zargi Amurkan da cewa ita ce take kafar ungulu ga ci gaban da ake fatan samua yayin tattaunawar.
Shugaban na Iran ya ce wajibi ne a kawo karshen dukkanin takunkumin zalunci da suka saba wa doka da aka sanya wa Iran a duk lokacin da aka kawo karshen tattaunawar da kuma cimma yarjejeniya.
Jawabin na shugaba Ruhani ya zo ne a daidai lokacin da tawagar Iran da ta hada da ministan harkokin wajen kasar da mataimakansa suke ci gaba da tattaunawa da Amurka da sauran manyan kasashen duniya kan shirin nukiliyanta na zaman lafiya.
A makon da ya wuce din ne ministan harkokin wajen Iran Dakta Muhammad Jawad Zarif ya gana da takwararsa ta na kasar Iran John Kerry a ci gaba da tattaunawar da ake yi din don cimma yarjejeniya kafin wa’adin 1 ga watan Yulin da aka tsayar don cimma yarjejeniyar.
Har ila yau shi ma mataimakin ministan harkokin wajen na Iran sannan kuma daya daga cikin manyan masu tattaunawar Sayyid Abbas Araqchi ya gana da babban daraktan hukumar kula da makamashin nukiliya ta duniyar Yokiyo Amano a helkwatar hukumar don tattaunawa hanyoyin ci gaba da aiki tare tsakanin bangarorin biyu.
Dukkanin bangarorin biyu dai wato Iran a bangare guda da kuma kasashen kungiyar nan ta 5+1 a bangare guda suna ci gaba da kokari wajen ganin an cimma yarjejeniya kan shirin nukiliyan na Iran kafin wa’adin da aka diba.
Idan dai masu saurare suna biye da mu a shirin mu da ya gabata sakamakon ci gaba da jan hankula da wasikar da Jagoran juyin juya halin Musulunci Ayatullah Sayyid Ali Khamenei ya aike wa matasan kasashen Turai da Arewacin Amurka a makonnin da suka gabata biyo bayan irin bakar farfagandar da ake yadawa kan addinin Musulunci a can din, inda ya kiraye su da su gudanar da bincike da kansu wajen gano hakikanin Musulunci, ya sanya a makon da ya wuce muka kawo muku wani bangare na wannan wasikar don sake tunawarta inda muka ce a yau za mu karkare da bangare na karshe na wasikar inda jagoran ya amsa wasu tambayoyi da ya gabatar wa matasan kamar yadda muka kawo a shirin da ya gabatan.
Bayan da jagoran ya gabatar da wasu tambayoyi da suka hada da cewa shin me ya sa yanzu aka dawo da tsohuwar siyasar sanya tsoro da kyamar Musulunci da musulmi? Me ya sa tsarin mulki na duniya a halin yanzu ya sanya tunani na Musulunci a gaba? Shin wasu abubuwa ne da suke cikin tunani da koyarwar Musulunci da har zai zamanto kafar ungulu ga tsare-tsare da siyasar manyan kasashen duniya, sannan kuma me za su samu wajen bakanta fuskar Musulunci?
Daga nan sai ya ci gaba da cewa:
More in this category: « Iran A Mako 28-02-2015	Iran A Mako 09-04-2015 »